Document ID: 32007R1146

UREDBA KOMISIJE (ES) št. 1146/2007
z dne 2. oktobra 2007
o sprejetju načrta za dodeljevanje sredstev državam članicam za dobavo živil iz intervencijskih zalog najbolj ogroženim osebam v Skupnosti za proračunsko leto 2008
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 3730/87 z dne 10. decembra 1987 o splošnih pravilih za dobavo hrane iz intervencijskih zalog imenovanim organizacijam za razdeljevanje najbolj ogroženim osebam v Skupnosti (1) in zlasti člena 6 Uredbe,
ob upoštevanju Uredbe Sveta (ES) št. 2799/98 z dne 15. decembra 1998 o vzpostavitvi kmetijsko-monetarne ureditve za evro (2) in zlasti člena 3(2) Uredbe,
ob upoštevanju naslednjega:
(1)
V skladu s členom 2 Uredbe Komisije (EGS) št. 3149/92 z dne 29. oktobra 1992 o podrobnih pravilih za dobavo hrane iz intervencijskih zalog v korist najbolj ogroženih oseb v Skupnosti (3) mora Komisija sprejeti načrt razdeljevanja, financiran iz sredstev iz proračunskega leta 2008. Za vsako državo članico, ki uporablja ukrep, mora ta načrt določati zlasti najvišja razpoložljiva finančna sredstva za izvedbo njenega dela načrta in količino vsake vrste proizvoda, ki se vzame iz zalog intervencijskih agencij.
(2)
Države članice, vključene v načrt za proračunsko leto 2008, so sporočile podatke, zahtevane v skladu s členom 1 Uredbe (EGS) št. 3149/92.
(3)
Za dodelitev sredstev je treba upoštevati izkušnje in višino sredstev, dodeljenih v prejšnjih proračunskih letih, ki so jih uporabile države članice.
(4)
Točka 1(c) člena 2(3) Uredbe (EGS) št. 3149/92 dodeli sredstva, da se na trgu kupijo proizvodi, ki začasno niso na voljo v intervencijskih skladiščih. Ker so trenutne zaloge žit, posnetega mleka v prahu in riža v intervencijskih agencijah zelo majhne, ker so bili ukrepi za njihovo prodajo na trgu in razdeljevanje v skladu z Uredbo (EGS) št. 3149/92 že sprejeti ter ker v letu 2007 ni določen nakup teh živil, je treba dodeliti navedena sredstva, da se lahko na trgu kupijo žita, posneto mleko v prahu in riž, potrebni za izvedbo načrta za leto 2008.
(5)
Člen 7(1) Uredbe (EGS) št. 3149/92 določa, da se proizvodi, ki niso na voljo v intervencijskih skladiščih države članice, v kateri so ti proizvodi potrebni za izvedbo letnega načrta, premestijo med državami članicami. Premestitve znotraj Skupnosti, potrebne za izvedbo načrta za leto 2008, je zato treba odobriti pod pogoji iz člena 7 Uredbe (EGS) št. 3149/92.
(6)
Za uporabo načrta je treba za datum uveljavitve v smislu člena 3 Uredbe (ES) št. 2799/98 določiti dan, ko se začne proračunsko leto za upravljanje zalog v javnem skladiščenju.
(7)
V skladu s členom 2(2) Uredbe (EGS) št. 3149/92 se je Komisija pri sestavljanju načrta posvetovala z glavnimi organizacijami, ki poznajo težave najbolj ogroženih oseb v Skupnosti.
(8)
Upravljalni odbor za žita ni predložil mnenja v roku, ki ga je določil njegov predsednik -
SPREJELA NASLEDNJO UREDBO:
Člen 1
Za proračunsko leto 2008 bodo živila za razdeljevanje najbolj ogroženim osebam v Skupnosti na podlagi Uredbe (EGS) št. 3730/87 dobavljena v skladu z letnim načrtom razdeljevanja, določenim v Prilogi I k tej uredbi.
Člen 2
Dodelitev sredstev državam članicam, da se na trgu kupijo žita, posneto mleko v prahu in riž, potrebni v skladu z načrtom iz člena 1, je določena v Prilogi II.
Člen 3
Premestitev proizvodov iz Priloge III k tej uredbi znotraj Skupnosti se odobri pod pogoji iz člena 7 Uredbe (EGS) št. 3149/92.
Člen 4
Za izvedbo letnega načrta iz člena 1 te uredbe je datum uveljavitve v smislu člena 3 Uredbe (ES) št. 2799/98 1. oktober 2007.
Člen 5
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 2. oktobra 2007

Labels: 2
5
0
3
6
18